Aleksander Aamodt Kilde
Maailmancup

Alppihiihdon maailmancupissa Aamodt Kilde kilpaili ensimmäisen kerran Söldenissä lokakuussa 2012. Ensimmäiset maailmancupin pisteensä hän saavutti Lake Louisen supersuurpujottelussa joulukuussa 2013 oltuaan 20:s. Kymmenen parhaan joukkoon hän sijoittui ensimmäisen kerran Saalbachin supersuurpujottelussa helmikuussa 2015 oltuaan seitsemäs. Toistamiseen hän saavutti saman sijoituksen Beaver Creekin supersuurpujottelussa joulukuussa 2015.
Ensimmäisen palkintosijansa Aamodt Kilde saavutti oltuaan kolmas Norjan kolmoisvoittoon päättyneessä Val Gardenan supersuurpujottelussa joulukuussa 2015. Ensimmäisen voittonsa hän saavutti Garmisch-Partenkirchenin syöksylaskussa 30. tammikuuta 2016. Hän voitti samalla kaudella myös Hinterstoderin supersuurpujottelun ja oli toinen Sankt Moritzin supersuurpujottelussa. Hän voitti supersuurpujottelucupin ja sijoittui maailmancupin kokonaiskilpailussa seitsemänneksi.
Aamodt Kilde sijoittui kaudella 2016–2017 toiseksi Val Gardenan supersuurpujottelussa sekä kolmanneksi Santa Caterinan alppiyhdistetyssä ja Aspenin supersuurpujottelussa. Supersuurpujottelucupissa ja alppiyhdistetyn cupissa hän sijoittui kolmanneksi, maailmancupin kokonaiskilpailussa seitsemänneksi. Kaudella 2018–2019 hän oli kolmas Beaver Creekin supersuurpujottelussa, voitti Val Gardenan syöksylaskun ja oli kolmas Bormion supersuurpujottelussa. Wengenin syöksylaskussa hän sijoittui kolmanneksi. Hän oli maailmancupin kokonaiskilpailussa kahdeksas, syöksylaskucupissa neljäs ja supersuurpujottelucupissa viides.
Kilde sijoittui kaudella 2019–2020 toiseksi Beaver Creekin ja Kitzbühelin supersuurpujotteluissa, Bormion alppiyhdistetyssä sekä Garmisch-Partenkirchenin syöksylaskussa. Hän voitti Saalbachin supersuurpujottelun. Hinterstoderin alppiyhdistetyssä hän oli kolmas ja Kvitfjellin syöksylaskussa toinen. Hän voitti maailmancupin kokonaiskilpailun sekä sijoittui alppiyhdistetyn cupissa toiseksi, supersuurpujottelucupissa kolmanneksi ja syöksylaskucupissa neljänneksi. Kaudella 2020–2021 hän voitti Val Gardenan supersuurpujottelun ja syöksylaskun. Hän sijoittui supersuurpujottelucupissa viidenneksi. Kaudella 2021-2022 Kilde voitti Beaver Creekin supersuurpujottelun ja syöksylaskun. Hän voitti Val Gardenan ja Bormion supersuurpujottelut. Hän voitti Wengenin syöksylaskun ja sijoittui supersuurpujottelussa  toiseksi. Hän voitti Kitzbühelin ensimmäisen syöksylaskun. Kvitfjellissä hän oli syöksylaskussa toinen ja voitti supersuurpujottelun. Hän sijoittui maailmancupin kokonaiskilpailussa toiseksi sekä voitti syöksylasku- ja supersuurpujottelucupit. Kaudella 2022-2023 hän voitti Lake Louisen syöksylaskun ja sijoittui supersuurpujottelussa toiseksi. Hän voitti Beaver Creekin syöksylaskun ja supersuupujottelun. Hän voitti Val Gardenan syöksylaskun. Hän sijoittui Bormion syöksylaskussa kolmanneksi. Hän voitti Wengenin supersuurpujottelun ja syöksylaskun. Hän voitti Kitzbühelin toisen syöksylaskun. Hän sijoittui Cortina d'Ampezzon supersuurpujottelussa toiseksi. Hän voitti Aspenin syöksylaskun ja varmisti samalla syöksylaskun maailmancupin voiton. Aspenin ja Soldeun supersuurpujottelussa hän sijoittui kolmanneksi. Maailmancupin kokonaiskilpailussa ja supersuurpujottelucupissa hän sijoittui toiseksi. Kaudella 2023–2024 hän sijoittui Val Gardenan molemmissa syöksylaskuissa toiseksi. Bormion supersuurpujottelussa hän sijoittui kolmanneksi. Adelbodenin suurpujottelussa hän sijoittui toiseksi. Wengenin ensimmäisessä syöksylaskussa ja supersuurpujottelussa hän sijoittui kolmanneksi.